《感兴二十七首 其四》
宋代·方一夔

去年春花少，开晚不及时。今年花开早，满树红离披。

多花岂不好，中有枯死枝。夏潦则秋旱，物理有盈亏。

郁郁松与柏，收敛含华滋。严霜岁欲暮，苍翠无时衰。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。